Die Ärzte han früha zu na guadn Lokalband in Berlin woan weils im Oktoba/Novemba 1983 an Senatsrockbewerb in Berlin gwunna ham. Vo de 10.000 DM de wo's do als Preis griagt ham hod's untaandrem neie Instrumente gem un a Teil is in eana easchte EP " Zu schön um wahr zu sein" eigflossn. 1984 is a no de Mini-LP "Uns gehts prima" vaeffentlicht woan. Af dene zwoa Platten san no Original Versionen vo de etzigen Ärzte-Klassika draf, wie z. B. "Teenager Liebe" & "Grace Kelly". Bei Sammlan san de Plattn echte Raritäten. Im seiben Joa hams eana easchte Single "Paul" und des Album "Debil" rausbrocht. "Debil" is 1987 (!) wega de Liada "Claudia hat 'nen Schäferhund" und "Schlaflied" indiziert woan.